

**ГОДИШЊИ ПРОГРАМ РАДА САВЕТА ЗА ПРАВА ДЕТЕТА ВЛАДЕ РЕПУБЛИКЕ СРБИЈЕ ЗА 2019. ГОДИНУ**

1. **РАЗМАТРАЊЕ НАЦРТА НАЦИОНАЛНОГ ПЛАНА АКЦИЈЕ ЗА ДЕЦУ (НПА)**

С обзиром да је претходни Национални план акције за децу истекао још 2015.год. Савет за права детета је иницирао доношење новог документа у коме би била дефинисана краткорочна, средњорочна и дугорочна политика према деци и идентификовани основни проблеми у остваривању, заштити и унапређењу права детета у Републици Србији. Процес израде НПА надгледаће Савет за права детета. Препорука за израду овог документа добијена је и од стране Комитета за права детета. Такође, у израду је потребно укључити непосредно и саму децу и младе да и они дају свој глас. Савет је једногласно донео одлуку о покретању иницијативе за доношење новог НПА за децу.

**Активности:**

1. Радна група, у оквиру надлежног министарства ће израдити Предлог националног плана акције за децу за десетогодишњи период.
2. Савет ће разматрати Предлог НПА и донети одговарајући закључак.

**Рок:** септембар – новембар 2019.год.

1. **ПОКРЕТАЊЕ ИНИЦИЈАТИВЕ КА ВЛАДИ РС ДА СЕ АЖУРИРА ЗАЈЕДНИЧКИ ОСНОВНИ ДОКУМЕНТ У СКЛАДУ СА УСАГЛАШЕНИМ СМЕРНИЦАМА ЗА ИЗВЕШТАВАЊЕ О МЕЂУНАРОДНИМ УГОВОРИМА О ЉУДСКИМ ПРАВИМА**

Потребно је да држава ажурира свој Заједнички основни документ у складу са усаглашеним смерницама за извештавање о међународним уговорима о људским правима, а у складу са Закључним запажањима Kомитета за права детета и Комитета за укидање расне дискриминације.

**Активности:**

### Савет за права детета ће након образлагања потребе за ажурирањем Заједничког основног документа донети одговарајућу одлуку око покретања иницијативе ка Влади Србије.

**Рок:** фебруар – мај 2019.год.

1. **УПОЗНАВАЊЕ ЧЛАНОВА САВЕТА СА АКТИВНОСТИМА РАЗЛИЧИТИХ РЕСОРА НА ОСТВАРИВАЊУ МЕРА ПРЕДВИЂЕНИХ ОПЕРАТИВНИМ ЗАКЉУЧЦИМА СА СЕМИНАРА О СОЦИЈАЛНОМ УКЉУЧИВАЊУ РОМА И РОМКИЊА**

**- У ОБЛАСТИ ЗАШТИТЕ ДЕЦЕ РОМСКЕ НАЦИОНАЛНОСТИ**

На семинару о социјалном укључивању Рома и Ромкиња у Републици Србији који је одржан 19.10.2017.год. са Европском комисијом, договорени су Оперативни закључци до 2019.године, који ће након усаглашавања бити достављени ресорима на реализацију.

**Активности:**

### Савет за права детета ће се упознати са оствареним напретком и активностима ресора које се односе на децу ромске националности а везано за испуњавање мера предложених Оперативним закључцима и донети одговарајући закључак о постигнутом напретку у 2018.год.

**Рок:** фебруар – мај 2019.год.

1. **УСПОСТАВЉАЊЕ КАНЦЕЛАРИЈЕ САВЕТА ЗА ПРАВА ДЕТЕТА**

Канцеларија Савета за права детета функционисала је од 2003.до 2010.године уз материјалну и техничку помоћ организација УНИЦЕФ и Save the children, имала је запосленог једног стручног сарадника (са пуним радним временом) и секретара (са пола радног времена) и у том периоду је пружала изузетну стручну и техничку подршку раду Савета, посебно у изради и праћењу реализације Националног плана акције за децу, Стратегије за превенцију и заштиту деце од насиља, медијском представљању Савета и обављању других задатака из програма рада Савета.

На првој, конститутивној седници новог састава Савета за права детета, постигнута је сагласност да је поновно успостављање канцеларије Савета више него неопходно а треба имати у виду да то подразумева обезбеђивање људских и финансијских ресурса и простора за рад канцеларије.

**Активности:**

### Савет ће иницирати разматрање могућности око поновног успостављања канцеларије.

**Рок**: фебруар - мај 2019.год.

1. **УПОЗНАВАЊЕ ЧЛАНОВА САВЕТА СА ГОДИШЊИМ ИЗВЕШТАЈЕМ О СПРОВОЂЕЊУ АКЦИОНОГ ПЛАНА ЗА ПОГЛАВЉЕ 23 У ОБЛАСТИ ПРАВА ДЕТЕТА**

Имајући у виду да је Акционим планом за Поглавље 23 (Правосуђе и основна права) предвиђен низ активности у области права детета и да је Влада РС преузела обавезу да ојача улогу Савета за права детета и осигура његову улогу у формулисању и праћењу политика у области права детета, од изузетне је важности да чланови Савета за права детета континуирано прате његово спровођење и буду упознати са активностима у области права детета које су предвиђене овим акционим планом.

Акционим планом је предвиђена и активност 3.6.2.1 која гласи: ''Унапредити рад Савета за права детета и осигурати његову улогу у праћењу ефеката реформи, даљем обликовању политика, као и кроз обезбеђивање адекватних ресурса за спровођење ефикасног надзора и праћење примене акционих планова и стратегија у области права детета.''

У Програму рада Владе, у погледу јачања институционалних механизама у циљу унапређења права детета указано је да је ''потребно дати приоритет систему дечје заштите додатним активирањем Савета за права детета и у складу са Акционим планом за Поглавље 23 ојачати његову улогу у формулисању и праћењу секторских политика у области права детета.''

**Активности:**

### С обзиром на то да је Влада РС основала у децембру 2015.године Савет за спровођење АП за Поглавље 23 као радно тело које прати спровођење активности садржаних у АП и координира процес извештавања, Савет за права детета ће успоставити контакт са Министарством правде и обезбедити известиоца за ову активност.

**Рок**: септембар - новембар 2019.год.

1. Савет за права детета ће донети одговарајући закључак након упознавања са извештајем као и одговарајуће одлуке уколико је то потребно.

**Рок:** септембар – новембар 2019.год.

1. **УПОЗНАВАЊЕ ЧЛАНОВА САВЕТА СА АКТИВНОСТИМА ВЕЗАНИМ ЗА ПРАЋЕЊЕ ИМПЛЕМЕНТАЦИЈЕ ПРЕПОРУКА КОМИТЕТА ЗА ПРАВА ДЕТЕТА**

Савет за праћење примене препорука механизама УН за људска права образован је у децембру 2014. године Одлуком Владе Републике Србије на период од пет година. На овај начин држава је испунила једну од препорука Савета за људска права која се односи на успостављање механизма за праћење примене препорука Уједињених нација за људска права. Савет је припремио план имплементације препорука механизама УН за људска права, а он укључује и праћење препорука УН Комитета за права детета.

Овај план треба да укључи и кључне информације, податке и индикаторе који ће указивати на успешност имплементације препорука. Ради унапређења праћења примене препорука УН Комитета за права детета кроз сарадњу државе, организација цивилног друштва и деце, Центар за права детета, у сарадњи са Канцеларијом за људска и мањинска права и уз подршку УНИЦЕФ, организоваће учешће цивилног друштва и деце у процесу праћења.

Ова иницијатива ће укључује дефинисање предлога индикатора успешности примене препорука УН Комитета за права детета, постављање основа за континуирано праћење примене препорука и укључивање деце у тај процес.

**Активности**:

1. Савет ће позвати представнике Савета за праћење примене препорука, УНИЦЕФ и Центра за права детета да представе резултате у дефинисању индикатора успешности примене препорука, као и праћењу реализације препорука из перспективе цивилног друштва и деце.

**Рок:** септембар - новембар 2019.год.

1. Савет ће размотрити добијене препоруке Савета за људска права УН у области права детета и могућност за њихову имплементацију. Наиме, Република Србија је у јануару 2018.год. прошла Трећи циклус Универзалног периодичног прегледа и у овом процесу од држава чланица УН добила 190 препорука, од којих је прихваћено 175. Влада Србије је одговоре о усвајању препорука усвојила на седници одржаној 26.априла 2018.год. Савет за људска права УН усвојио је Извештај за Републику Србију 29. јуна 2018.год. у Женеви.

**Рок:** септембар – новембар 2019.год.

1. **УПОЗНАВАЊЕ ЧЛАНОВА САВЕТА СА ИЗВЕШТАЈЕМ О РАДУ МЕЂУМИНИСТАРСКОГ ОПЕРАТИВНОГ ТИМА ЗА ЗАШТИТУ ДЕЦЕ ОД НАСИЉА**

На иницијативу министра просвете, науке и технолошког развоја формиран је Међуминистарски оперативни тим за заштиту деце од насиља који чине представници неколико министарстава: Министарства просвете, науке и технолошког развоја, Министарства унутрашњих послова, Министарства омладине и спорта, Министарства правде, Министарства за рад, запошљавање, борачка и социјална питања, Министарства културе и информисања и Министарства трговине, туризма и телекомуникација.

Циљ формирања међуминистарског оперативног тима је боља координација и повезивање различитих система који су препознати као кључни за заштиту деце од насиља.

**Активности**:

1. Савет ће бити информисан о новим активностима у раду Међуминистарског оперативног тима за заштиту деце од насиља у складу са препорукама добијеним на седници Савета на којој је разматран први извештај о раду овог међуресорног радног тела.

**Рок:** септембар – новембар 2019.год.

**8. РАЗМАТРАЊЕ СПРОВОЂЕЊА ПРЕПОРУКА ЗАШТИТНИКА ГРАЂАНА У ОБЛАСТИ ПРАВА ДЕТЕТА**

Извештај Заштитника грађана о правима детета представљен је 20. новембра 2018.год. на Светски дан детета. Заштитник грађана је упутио препоруке које се тичу унапређења положаја деце у Србији, у својим годишњим и посебним извештајима. Савет треба да размотри спровођење ових препорука.

**Активности**:

1. Савет ће позвати заменика Заштитника грађана за права детета и родну равноправност да представи Извештај ЗГ о правима детета у Србији.

**Рок:** фебруар - мај 2019.год.

2. Савет ће пратити спровођење препорука ЗГ са поделом надлежности и разматрати могућности за њихово брже спровођење.

**Рок:** јун - септембар 2019.год.

**9. УПОЗНАВАЊЕ ЧЛАНОВА САВЕТА СА ИЗМЕНАМА И ДОПУНАМА ПОРОДИЧНОГ ЗАКОНА У ОБЛАСТИ ЗАШТИТЕ ПРАВА ДЕТЕТА**

 Министарство за рад, запошљавање, борачка и социјална питања приступило је изменама и допунама Породичног закона које треба да произведу бољу заштиту права детета у Србији и усаглашавање овог закона са Конвенцијом о правима детета и другим међународним актима.

**Активности**:

1. Савет ће позвати представника Радне групе за израду измена и допуна Породичног закона да представи све измене и допуне које се тичу унапређења права детета.

**Рок:** фебруар - мај 2019.год.

**10. УСПОСТАВЉАЊЕ САРАДЊЕ СА ДРУГИМ САВЕТИМА И ТЕЛИМА РЕЛЕВАНТНИМ ЗА ОБЛАСТ ПРАВА ДЕТЕТА**

Успостављање сарадње кроз одржавање састанака и размену информација са другим саветима и телима релевантним у односу на област права детета (Саветом за праћење и унапређење рада органа кривичног поступка и извршења кривичних санкција према малолетницима, Саветом за младе, Саветом за борбу против трговине људима, Саветом за сузбијање насиља у породици, Саветом за борбу против високотехнолошког криминала, Координационим телом у области безбедности и заштите деце при коришћењу информационо-комуникационих технологија и др.).

**Активности**:

**1.**  Савет ће упутити позив за сарадњу саветима који се у оквиру својих надлежности баве и питањима права детета

**Рок:** фебруар - мај 2019. године

**11. УСПОСТАВЉАЊЕ САРАДЊЕ СА УДРУЖЕЊИМА НОВИНАРА У ЦИЉУ УНАПРЕЂИВАЊА ИЗВЕШТАВАЊА МЕДИЈА У ОБЛАСТИ ПРАВА ДЕТЕТА**

У сарадњи са Министарством културе и информисања и удружењима новинара потребно је унапређивати извештавање у области права детета, ради заштите личности и достојанства деце и чланова породице од потенцијалних медијских злоупотреба.

**Активности**:

**1.** Савет ће доставити позив Министарству културе и информисања, као и удружењима новинара са предлогом за одржавање састанка ради доношења препорука за промену приступа у извештавању о деци.

**Рок:** септембар - новембар 2019. године

**12. УПОЗНАВАЊЕ ЧЛАНОВА САВЕТА СА ПРЕПОРУКАМА СА СЕДНИЦЕ ПРЕДСТАВНИКА УЧЕНИЧКИХ ПАРЛАМЕНАТА И ДЕЦЕ АКТИВИСТА У ОБЛАСТИ ПРАВА ДЕТЕТА**

Потребно је упознати чланове Савета са Препорукама са седнице представника ученичких парламената Републике Србије и деце активиста у области права детета, донетим у току Дечје недеље од 01. до 07.10.2018. године.

**Активности**:

1. Савет ће на седницу позвати представника ученичких парламената ради представљања препорука и дискусије у вези њиховог спровођења.

**Рок:** фебруар - мај 2019. године

**13. РАЗМАТРАЊЕ ИЗВЕШТАЈА МИНИСТАРСТВА ПРОСВЕТЕ, НАУКЕ И ТЕХНОЛОШКОГ РАЗВОЈА И РЕПУБЛИЧКОГ ЗАВОДА ЗА СОЦИЈАЛНУ ЗАШТИТУ О ПРАЋЕЊУ И АНАЛИЗИ ЕФЕКАТА ПРИМЕНЕ УПУТСТВА О ПОСТУПАЊУ УСТАНОВА ОБРАЗОВАЊА И ВАСПИТАЊА И ЦЕНТАРА ЗА СОЦИЈАЛНИ РАД – ОРГАНА СТАРАТЕЉСТВА У ЗАШТИТИ ДЦЕ ОД НАСИЉА**

Министар просвете, науке и технолошког развоја и министар за рад, запошљавање, борачка и социјална питања споразумно су донели Упутство о поступању установа образовања и васпитања и центара за социјални рад – органа старатељства у заштити деце од насиља (Број: 611-00-419/2018-04 од 3.4.2018.год.). Сврха Упутства је да се обезбеде услови за делотворан рад установа образовања и васпитања и центара за социјални рад – органа старатељства у унапређењу подршке и помоћи деци и ученицима жртвама свих врста насиља, као и пружању помоћи деци починиоцима насиља и њиховим породицама у промени њиховог понашања и промени система вредности.

Упутством је дефинисано да надзор над применом овог упутства врше надлежне инспекције оба министарства. Праћење и анализу ефеката примене Упутства врши Министарство просвете, науке и технолошког развоја у сарадњи са Републичким заводом за социјалну заштиту а ''извештај се доставља Савету за права детета Владе Републике Србије до краја фебруара месеца текуће године за претходну годину.''

**Активности**:

1. Представник Министарства просвете, науке и технолошког развоја ће на седници Савета представити извештај а Савет ће након разматрања извештаја донети одговарајући закључак или одлуку ако је потребно.

**Рок:** фебруар - мај 2019. године

**14. РАЗМАТРАЊЕ ИЗВЕШТАЈА ПОСЕБНЕ РАДНЕ ГРУПЕ ЗА РАНИ РАЗВОЈ ДЕЦЕ И КООРДИНАЦИЈА У ОБЛАСТИ ПОДРШКЕ ДЕЦИ НА РАНОМ УЗРАСТУ**

Рани развој детета један је од приоритета Владе Републике Србије и препознат је у кључним националним и међународним документима као што су Конвенција УН о правима детета, Конвенција о правима особа са инвалидитетом, Циљеви одрживог развоја, Програм реформи политике запошљавања и социјалне политике, Акциони план за преговарачку групу за Поглавље 23, Заједничке европске смернице ЕУ за прелазак са институционалне на негу у заједници.

 Делотворни програми подршке деци у раном детињству захтевају међусекторске интервенције, како на нивоу политика, тако и примене. Постојећи стратешки и законодавни и оквир друштвене подршке деци у различитим ресорима (здравље, образовање, социјална заштита) треба консолидовати, допунити и осигурати његову примену, кроз адекватно финансирање. Да би свако дете и породица, а посебно она најосетљивија, добили холистичку подршку која им је неохподна, механизми на националном и локалном нивоу треба да омогуће кординацију програма и услуга.

 Како би се овој области посветила адекватна пажња, почетком 2018. године Савет је иницирао и потписао заједно са три министра (за здравље, образовање и социјалну заштиту) ''Позив на акцију за подршку развоју деце у раном детињству'' и формирао Посебну Радну групу за рани развој. Радна група за рани развој деце основана је одлуком Савета са задатком да се бави питањима раног развоја деце и координира активности различитих ресора и осталих друштвених чинилаца. Поред тога, Радна група има за циљ и да иницира мере за израду кохерентне политике и дефинише препоруке за остваривање циљева у области раног развоја и прати и анализира ефекте ових мера. У циљу сагледавања добрих модела за остварење петог циља Позива на акцију усмереног на развој система раних интервенција у Србији, Савет је у сарадњи са УНИЦЕФ организовао Конференцију о раним интервенцијама која је представила португалски модел добре праксе у ЕУ и отворила простор за размену и разговор између ресора и стручњака.

 У 2019. години, Савет и Посебна радна група ће радити на промоцији свих 6 циљева Позива на акцију и заговарати националну и локалну посвећеност њиховој реализацији као и на консолидацији политика и програма различитих ресора у циљу остварења интегрисаног одговора а посебно услуга за децу и њихове породице.

**Активности**:

1. Савет ће разматрати извештаје Посебне радне групе за рани развој деце и донети одговарајуће одлуке, закључке или препоруке ако је потребно.

**Рок:** фебруар - мај 2019. године

1. Савет ће радити на интеграцији политика подршке деци на раном узрасту у Национални план акције за децу.

**Рок**: фебруар - мај 2019. године

1. Савет ће учествовати у регионалној промоцији Позива на акцију и заступати да се успоставе локални механизми за координацију одговора у области раног развоја.

 **Рок**: март – јуни 2019. године

1. Савет ће организовати округле столове на националном и локалном нивоу ради размене између ресора о постојећим услугама за подршку деци раног узраста, нарочито деци у ризику, са развојним кашњењем и сметњама и њиховом породицама, као и могућностима успостављања одрживих интегрисаних услуга за децу и породице.

 **Рок:** март – децембар 2019. године.

**15. УПОЗНАВАЊЕ ЧЛАНОВА САВЕТА СА РЕЗУЛТАТИМА ПРАЋЕЊА И ИЗВЕШТАВАЊА О ЈАВНОЈ ПОТРОШЊИ ЗА ДЕЦУ У СКЛАДУ СА ПРЕПОРУКОМ КОМИТЕТА ЗА ПРАВА ДЕТЕТА**

Након што су УНИЦЕФ и Мрежа организација за децу Србије (МОДС) заједнички представили на седници Савета *иницијативу за унапређење мерења, праћења и извештавања о јавној потрошњи за децу* у складу са препоруком Комитета за права детета наглашавајући да су финансијска улагања у децу нешто што се временски гледано вишеструко враћа, закључено је да је неопходно да наша држава изради систем за праћење издвајања за децу у државном буџету на свим нивоима. Сваки ресор би морао да прати новчана издвајања за децу кроз своје буџете.

**Активности**:

1. Савет ће размотрити могућности за примену методологије у Републици Србији.

**Рок:** април - јун 2019. године

**16. АКТИВНОСТИ ВЕЗАНЕ ЗА ГЛОБАЛНО ПАРТНЕРСТВО ЗА ЗАУСТАВЉАЊЕ НАСИЉА НАД ДЕЦОМ**

Током новембра месеца, након 5. седнице Савета реализована је одлука Савета о покретању иницијативе за приступање Србије Глобалном партнерству за заустављање насиља над децом. Наиме, Министар за рад, запошљавање, борачка и социјална питања је уз присуство директорке УНИЦЕФ у Србији потписао документ о приступању Глобалном партнерству чиме ће Србија имати приступ додатним глобалним информацијама и размени знања и искустава са другим земљама света а уједно добити и глобалну видљивост када су у питању постигнути успеси и напредак у области борбе против насиља над децом.

**Активности**:

1. Савет ће се укључити у даље активности Глобалног партнерства.

**Рок:** април - новембар 2019. године

**17. УПОЗНАВАЊЕ ЧЛАНОВА САВЕТА СА РЕЗУЛТАТИМА РАДА УСПОСТАВЉЕНИХ МЕХАНИЗАМА РОДНЕ РАВНОПРАВНОСТИ НА СВИМ НИВОИМА СА ФОКУСОМ НА ДЕЦВОЈЧИЦЕ ИЗ ОСЕТЉИВИХ ДРУШТВЕНИХ ГРУПА**

Ретка истраживања у Републици Србији која су била усмерена на родно засноване облике насиља над девојчицама из осетљивих група,посебно оних са инвалидитетом и из ромске популације,показала су значајан утицај породице на развој самосталности,на образовање и партнерске односе. Република Србија је формирала механизме родне равноправности на свим нивоима власти: законодавне, извршне, као и независне надзорне механизме на националном, покрајинском и локалном нивоу. И поред недовољне координације међу њима, они су допринели успостављању нормативног и политичког оквира родне равноправности, укључујући област насиља над женама. Истраживање родно заснованих облика насиља над девојчицама из осетљивих група је и даље занемарено и у наредном периоду је потребно усмерити средства и интересовање институција јавног сектора, као и организација цивилног сектора на ово питање.

**Активности**:

1. Савет за права детета ће позвати представнике надлежних тела и институција задужених за родну равноправност који ће упознати чланове Савета о свом раду и резултатима релевантним за област дечје заштите.

2. Савет за права детета ће позвати представнике институција образовања, здравствене и социјалне заштите, као и цивилног сектора који ће, на основу свог искуства и сазнања, упознати чланове Савета о учесталости и појавним облицима родно заснованог насиља.

**Рок:**  јун – септембар 2019.год.

**18. ПРЕДСТАВЉАЊЕ ПРИРУЧНИКА ЗА УНАПРЕЂЕЊЕ И РАЗВОЈ МЕДИЈСКЕ ПИСМЕНОСТИ У ПРЕДУНИВЕРЗИТЕТСКОМ ОБРАЗОВАЊУ**

У Министарству културе и информисања је 3.12.2018.год. одржан конститутивни састанак Радне групе за израду *Предлога приручника за унапређење и развој медијске писмености у предуниверзитетском образовању* који подржава пројекат Европске уније.

Радну групу чији рад координира Министарство културе и информисања, чине представници Министарства просвете, науке и технолошког развоја, Министарства трговине, туризма и телекомуникација, Министарства омладине и спорта, Покрајинског секретаријата за образовање, прописе, управу и националне мањине – националне заједнице, Националног просветног савета Републике Србије, Завода за вредновање квалитета образовања и васпитања, јавних медијских установа Радио - телевизија Србије и Радио – телевизија Војводине, Регулаторног тела за електронске медије и Завода за унапређивање образовања и васпитања.

**Активности**:

1. Савет за права детета ће позвати представнике Радне групе који ће представити Приручник за унапређење и развој медијске писмености у предуниверзитетском образовању. Носилац активности је Министарство културе и информисања.

**Рок:**  новембар - децембар 2019.год.

**19. ПРАЋЕЊЕ ПРОЦЕСА УСВАЈАЊА СТРАТЕГИЈЕ ЗА ПРЕВЕНЦИЈУ И ЗАШТИТУ ДЕЦЕ ОД НАСИЉА И ПРАТЕЋЕГ АКЦИОНОГ ПЛАНА**

Савет за права детета је на својој четвртој седници упознат са предлогом Акционог плана који прати Стратегију за превенцију и заштиту деце од насиља и донео је закључак о његовом прихватању. У јулу 2018. године нацрт Стратегије за превенцију и заштиту деце од насиља за период 2018.-2022.год је након финалног усаглашавања текста заједно са пратећим Акционом планом  предат  Министарству за рад, запошљавање, борачка и социјална питања на даље поступање. Ресорно министарство је покренуло поступак прибављања мишљења позивом министарствима и државним органима, као и представницима невладиних организација, да дају своје предлоге, сугестије и примедбе како би се дошло до целовите и у пракси примењиве стратегије, а чијом реализацијом ће се допринети унапређењу промоције и поштовања права детета.

               Након усвајања Стратегије биће неопходна примена увремењеног система праћења имплементације Стратегије.

**Активности**:

1. Савет ће пратити спровођење Стратегије на основу извештаја радне групе коју ће формирати Влада РС.

**Рок:** септембар - децембар 2019. год**.**

**20. УПОЗНАВАЊЕ ЧЛАНОВА САВЕТА СА УСПОСТАВЉАЊЕМ НАЦИОНАЛНЕ КОАЛИЦИЈЕ ЗА СУЗБИЈАЊЕ ДЕЧИЈЕГ БРАКА  И ПРЕДЛОГОМ МЕРА ДЕЛОВАЊА**

         Резултати истраживања у области дечјег брака у Републици Србији указују на потребу удруживања и координисаног деловања свих актера ради пружања системске подршке деци и њиховим породицама како би ова штетна пракса постала прошлост.  Дечји брак је присутан међу општом популацијом у Србији, често у најсиромашнијим заједницама и руралним подручјима. Ова пракса је, међутим, распрострањена у ромским заједницама, где је више од половине девојака у браку пре него што напуни 18 година.  Поред утицаја на девојчице, дечји бракови имају озбиљне последице за друштво у целини, које се манифестују кроз смањену зараду и продуктивност, повећане трошкове здравствене заштите проузроковане лошим здрављем мајки и деце, као и повећана издвајања за социјалну заштиту због одржавања међугенерацијског циклуса сиромаштва

          Током децембра 2018. године Координационо тело за родну равноправност  и УНИЦЕФ покренули су иницијативу за успостављањем националне коалиције за сузбијање дечјег брака у Републици Србији  коју чине представници релевантних министарстава и државних органа, као и ромских женских организација које су ангажоване у сузбијању дечјих бракова.

**Активности**:

1. Савет ће бити упознат са успостављањем Националне коалиције за сузбијање дечјег брака и њеним мандатом, као  и  Акционим планом Коалиције за 2019. годину.

**Рок:**  фебруар - мај 2019.год.

2.   Савет ће размотрити своје учешће у широкој националној коалицији за заустављање дечјих бракова и даљи допринос мерама деловања у овој области.

**Рок**: фебруар - мај  2019. год.

**21. УПОЗНАВАЊЕ ЧЛАНОВА САВЕТА СА АКТИВНОСТИМА РАЗЛИЧИТИХ ОРГАНИЗАЦИЈА КОЈЕ РЕАЛИЗУЈУ ПРОЈЕКТЕ КОЈИ СЕ БАВЕ ДЕЧЈИМ ПРАВИМА**

Конвенција о правима детета је један од најважнијих међународних правних документа који је наша земља ратификовала – Законом о ратификацији конвенције Уједињених нација о правима детета.

То је био један од разлога да се у Србији покрену пројекти који се односе на промоцију дечјих права. Они су засновани на одредбама Конвенције о правима детета, посебно оним које се тичу права сваког детета да учи и информише се о својим правима и да зна да она морају бити поштована у свакој прилици. Зато је веома важно да права детета буду део образовања које се стиче у школи.

Комитет за права детета је 2008. нашој земљи упутио низ препорука. Неке од њих се односе и на образовни систем, у смислу да учење о правима детета треба да буде заступљено у школама. Циљеви ових пројеката су:

* Да креирају моделе примене образовања о правима детета у школама
* Да ојачају капацитете школа као институција и запослених у њима да поштују права детета у свом раду и примењују образовање о правима детета
* Да оснажи децу, родитеље и друге чиниоце образовног система за активно учешће у промоцији и примени права детета у школама

**Активности**:

1. Савет ће упутити позив за сарадњу организацијама које реализују пројекте који се односе на дечја права и које ће пројекте представити на седници како би се успоставила размена информација

**Рок:**  април - јун 2019. године

1. Савет ће бити упознат са оствареним напретком и активностима које се односе на реализацију пројеката који у фокусу имају дечја права

**Рок:**  септембар - децембар 2019. године

**22. УПОЗНАВАЊЕ ЧЛАНОВА САВЕТА СА РАДОМ ЗАЈЕДНИЧКОГ ТЕЛА ЗА ПОДРШКУ СОЦИЈАЛНОЈ ИНКЛУЗИЈИ И КООРДИНАЦИЈУ НАДЗОРА НАД РАДОМ ИНТЕРРЕСОРНИХ КОМИСИСЈА ЗА ПРОЦЕНУ ПОТРЕБА ЗА ДОДАТНОМ ОБРАЗОВНОМ, ЗДРАВСТВЕНОМ И СОЦИЈАЛНОМ ПОДРШКОМ ДЕТЕТУ**

На иницијативу министра просвете, науке и технолошког развоја формирано је Заједничко тело за подршку социјалној инклузији и координацију надзора над радом интерресорних комисија (ИРК), а на основу Споразума о оснивању Заједничког тела Министарства здравља, Министарства за рад, запошљавање, борачка и социјална питања, Министарства културе и информисања и Министарства државне управе и локалне самоуправе и Министарства просвете, науке и технолошког развоја. Заједничко тело чине представници министарстава потписника споразума, Тим за социјално укључивање и смањење сиромаштва Владе РС, Републичког завода за социјалну заштиту, Сталне конференције градова и општина, УНИЦЕФ-а и организација цивилног друштва које делују о области инклузивног образовања и социјалне инклузије.

Циљ формирања Заједничког тела је координисање активности министарстава у области социјалне инклузије и пружање подршке раду, координације рада и надзора над радом интер-ресорних комисија.

У новом сазиву је одржан један састанак заједничког тела на којем су разматрана актуелна питања и делегиране активности на припреми новог *Правилника о раду интер-ресорне комисије.*

Задаци Заједничког тела су: пружање подршке у раду ИРК, посебно у погледу организације обука, подршке координаторима у ресорним министарствима; рад на унапређивању и међу-секторском усклађивању законске регулативе у области социјалне инклузије и инклузивног образовања и праћење примене законске регулативе; успостављање система прикупљања података; праћење стопе обухвата предшколским и предуниверзитетским образовањем и предлагање мера повећања обухвата и спречавања осипања; успостављање стандарда рада ИРК; дефинисање механизама надзора над радом ИРК и утврђивање плана спровођења надзора.

**Активности**:

1. Савет ће бити информисан о раду Заједничког тела и на основу тога Влади РС предложити нове механизме којима се обезбеђује право на квалитетно образовање и подршка деци из осетљивих друштвених група.

**Рок:** јун – децембар 2019**.** године

**23. УПОЗНАВАЊЕ ЧЛАНОВА САВЕТА СА ПРЕПОРУКАМА НЕЗАВИСНИХ ТЕЛА И СИПРУ ТИМА ЗА УНАПРЕЂИВАЊЕ ОСТВАРИВАЊА ПРАВА НА ОБРАЗОВАЊЕ**

Стање у области социјалне инклузије и инклузивног образовања прате УН, међународне организације које се баве правима детета, Заштитник грађана и Повереница за заштиту равноправности, Тим за социјално укључивање Владе РС и организације цивилног друштва.

Извештаји и анализе указују на актуелне изазове у остваривању права на образовање све деце и садрже препоруке важне за креирање политика у области социјалног укључивања и унапређивање системских мера.

**Активности**:

1. Савет ће разматрати Националне извештаје о стању у области инклузивног образовања.

**Рок:** фебруар **-** јун 2019. године

1. Савет ће пратити стање у области социјалне инклузије и инклузивног образовања на основу извештаја независних тела и доносити закључке о постигнутом напретку и одговарајуће одлуке уколико је потребно, нарочито на плану превенције дискриминације и процеса десегрегације.

**Рок:** септембар - новембар 2019.

**24. УПОЗНАВАЊЕ ЧЛАНОВА САВЕТА СА РЕЗУЛТАТИМА ИСТРАЖИВАЊА О МУЛТИСЕКТОРСКОЈ САРАДЊИ НА ЗАШТИТИ ДЕЦЕ У ЛОКАЛНИМ САМОУПРАВАМА**

Мрежа организација за децу Србије је у два наврата, најпре 2016., а затим 2018. године, спровела национално истраживање које је имало за циљ да утврди постојање и функционалност интерсекторске сарадње на заштити деце од злостављања и занемаривања на локалном нивоу. Истраживање је показало у којим локалним самоуправама постоје протоколи који су примарно усмерени на децу. Резултати истраживања и анализа прикупљених протокола послужили су као основа за израду извештаја „Међусекторска сарадња на заштити деце од насиља у локалним самоуправама“. Поред тога, [мапа за заштиту деце](http://mapa.zadecu.org/) је постављена и садржи све протоколе и локалне споразуме у Србији који су усвојени од 2016. до краја новембра 2018. године, поред протокола из ранијих година. Истраживање је спроведено у партнерству са УНИЦЕФ и интегрални је део ИПА II пројекта „Заштита деце од насиља и промоција социјалне инклузије деце са сметњама у развоју у земљама Западног Балкана и Турској“, који се спроводи у сарадњи Министарства за рад, запошљавање, борачка и социјална питања, Министарства здравља, Министарства образовања, науке и технолошког развоја Владе Републике Србије и УНИЦЕФ, уз финансијску подршку Европске уније.

**Активности**:

1. Савет ће позвати представнике МОДС како би упознали чланове Савета са резултатима истраживања о мултисекторској сарадњи на заштити деце од злостављања и занемаривања на локалном нивоу.

**Рок:** фебруар **-** јун 2019. године

**25. УПОЗНАВАЊЕ ЧЛАНОВА САВЕТА СА ГОДИШЊИМ ИЗВЕШТАЈЕМ ПОВЕРЕНИКА ЗА ЗАШТИТУ РАВНОПРАВНОСТИ У ОБЛАСТИ ЗАШТИТЕ ДЕЦЕ ОД ДИСКРИМИНАЦИЈЕ**

Повереник за заштиту равноправности објављује редовно годишњи извештај о свом раду, па би чланове Савета требало упознати са делом извештаја који се односи на заштиту деце од дискриминације и спровођење препорука, како би се пратили трендови у тој области.

**Активности**:

1. Савет ће позвати представника канцеларије Повереника за заштиту равноправности како би упознао чланове Савета са донетим препорукама у области заштите деце од дискриминације.

**Рок:** фебруар **-** јун 2019. године

**26. ПРЕВЕНЦИЈА И ЗАБРАНА МАЛОЛЕТНИЧКИХ БРАКОВА**

Координационо тело за праћење реализације Стратегије за социјално укључивање Рома и Ромкиња у Републици Србији за период од 2016. - 2025. године, на челу са потпредседницом Владе и министарком проф. др Зораном З. Михајловић, континуирано прати рад државних органа који раде на имплементацији стратешког документа за социјално укључивање Рома и Ромкиња у Републици Србији. У већини случајева показало се да ступањем у малолетничке бракове нема изласка из зачараног круга сиромаштва, него управо супротно.

Малолетнички уговорени бракови су феномен који има негативне импликације на живот угрожавањем основних људских права. Рад на побољшању образовног нивоа целе заједнице је најбољи начин за потпуну интеграцију Рома и Ромкиња у наше друштво и излазак из зачараног круга сиромаштва.

Једна од мера у Стратегији за социјално укључивање Рома и Ромкиња у Републици Србији за период од 2016 - 2025. године, јесте: ,,Унапредити систем превенције и подршке с циљем смањења броја малолетничких и принудних бракова и малолетничких трудноћа у ромској заједници“.

Потребно је донети нормативни оквир који ће забранити малолетничке бракове.

**Активности:**

1. Савет ће дати допринос забрани малолетнчких бракова и даљи допринос мерама деловања у овој области и подржати промену нормативног оквира.

**Рок:** фебруар – април 2019. год.

**27. УПОЗНАВАЊЕ ЧЛАНОВА САВЕТА СА РАДОМ ДЕЦЕ У УЛИЧНОЈ СИТУАЦИЈИ, НАЈГОРИМ ОБЛИЦИМА ДЕЧЈЕГ РАДА И ЗАБРАНОМ ДЕЧЈЕГ РАДА**

Деца која припадају појединим друштвеним групама су више и чешће изложена дискриминацији (деца из сиромашних породица, ромских насеља ) и могу бити приморана да сама привређују. Један од циљева одрживог развоја јесте кључна обавеза „предузимања непосредних и посредних делотворних мера како би се обезбедила забрана и елиминисали најгори облици дечјег рада, искорењивање принудног рада, окончавање дечјег рада у свим његовим облицима.

Потребно је обезбедити разноликост услуга подршке породицама, пре свега превентивних услуга, како би се овим видом подршке, утицало на окончање дечјег рада у свим његовим облицима. Многа сиромашна домаћинства, изложена су вишеструким факторима ризика, што захтева сложене интервенције превентивног типа, али и мере активне инклузије, које комбинују новчане накнаде, запошљавање корисника и квалитетне услуге интегралне социјалне заштите, јер бројна истраживања показују да су услуге у заједници на локалном нивоу недовољно доступне, неравномерно развијене, а често и неодрживе.

**Активности:**

1. Савет ће подржати иницијативу да се успостави нормативни оквир.

**Рок:** март – април 2019. године.

**28. ПРАЋЕЊЕ ПРОЦЕДУРЕ УСВАЈАЊА ЗАКОНА О ПРАВИМА ДЕТЕТА И ЗАШТИТНИКУ ПРАВА ДЕТЕТА**

Радна верзија Нацрта закона истакнута је на сајту МРЗБСП са позивом да сви заинтересовани дају свој допринос.

Предстоји разматрање предлога за допуну Закона, затим организовање округлих столова у неколико градова у Србији ( Београд, Суботица , Врање, Зајечар и Нови Пазар), сачињавање коначне верзије Нацрта закона и слање на мишљење надлежним министарствима.

**Активности:**

* 1. Савет ће континуирано пратити процедуру усвајања Закона.

**29. ПРЕДСТАВЉАЊЕ АКТИВНОСТИ НА ПРОЈЕКТУ „МАП 16“, КОЈИ ЈЕ НАСТАВАК ПРОЈЕКТА ЗА ЕЛИМИНАЦИЈУ НАЈГОРИХ ОБЛИКА ДЕЧЈЕГ РАДА**

Република Србија ушла у 16 земаља света којима је Министарство рада САД одобрило наставак пројекта који ће се сада радно звати МАП 16 и чији почетак се очекује у априлу 2019.године, а представља наставак CLEAR пројекта.

У оквиру пројекта су планиране иницијативе за измену нормативних оквира (промена Закона о раду у делу који се односи на заштиту деце када је у питању потписивање Уговора о раду - деце узраста 15-18 год.; Закон о јавном реду и миру-како би се просјачење препознало не као прекршај деце већ оних који их злоупотребљавају), као и мапирање пројектних циљева. Оквирно трајање пројекта се процењује на 18-24 месеца. У плану су обуке у полицији, центрима за социјални рад и у инспекцији рада. Пружиће се даља подршка Мапи пута кроз овај пројекат.

**Активности:**

* 1. Савет ће се упознати са активностима на пројекту „ МАП 16“

**Рок:** друга половина 2019. године.

 **ПРЕДСЕДНИК**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**